**Ομιλία του επιμελητή της έκθεσης «Αντικρίζοντας την Ελευθερία! Στη Βουλή των Ελλήνων, δύο αιώνες μετά»**

**κ. Θεόδωρου Κουτσογιάννη**

*Αίθουσα Ολομέλειας της Βουλής των Ελλήνων*

*Δευτέρα 19 Απριλίου 2021*

Εξοχότατη κυρία Πρόεδρε της Δημοκρατίας

Αξιότιμε κύριε Πρωθυπουργέ

Αξιότιμε κύριε Πρόεδρε της Βουλής των Ελλήνων

Μακαριότατε

Αξιότιμοι κύριοι Εκπρόσωποι των Προέδρων των Κοινοβουλευτικών Ομάδων

Αξιότιμη κυρία Υπουργέ Πολιτισμού

Αξιότιμοι κύριοι Αντιπρόεδροι της Βουλής

Αξιότιμοι κύριοι Πρέσβεις

Αξιότιμη κυρία Πρόεδρε της Επιτροπής «Ελλάδα 2021»

Αξιότιμε κύριε Πρόεδρε του Ιδρύματος Ωνάση

Κυρίες και Κύριοι

Σε λίγες μέρες, στις 24 Απριλίου, συμπληρώνονται 2ο0 χρόνια από τον μαρτυρικό θάνατο του δικαίως αποκαλούμενου «Αγίου» της Ελληνικής Επανάστασης, του Αθανασίου Διάκου. Μετά την ηρωική αντίστασή του στη Μάχη της Αλαμάνας, στις 23 Απριλίου, με λιγοστά παλικάρια έναντι χιλιάδων Τούρκων, πιάστηκε αιχμάλωτος και μεταφέρθηκε στη Λαμία. Αποφασίστηκε ο ανασκολοπισμός του, προς παραδειγματισμό όλων των επαναστατημένων Ελλήνων, και του φόρτωσαν το ξύλο του μαρτυρίου του, ωσάν τον Χριστό.

Όσο κι αν του προτάθηκε δελεαστικά να αλλαξοπιστήσει και να δεχτεί να υπηρετήσει την οθωμανική αυτοκρατορία, για να σώσει τη ζωή του, ο Θανάσης Διάκος αρνήθηκε γενναία, διαλέγοντας συνειδητά τον τιμητικό θάνατο. Πριν αρχίσει το μαρτύριό του, πρόλαβε να αποχαιρετήσει την αναγεννημένη απριλιάτικη φύση:

«Για δες καιρό που διάλεξε ο Χάρος να με πάρει,

τώρα π’ ανθίζουν τα κλαριά και βγάζ’ η γης χορτάρι».

Μπροστά σε τέτοιες προσωπικότητες και σκηνές ηρωισμού, αυταπάρνησης και υπέρβασης, πολύ φοβάμαι ότι καμία έκθεση, κανένα σύγγραμμα, καμία εκδήλωση σήμερα δεν μπορεί να μεταδώσει το πνεύμα, το ήθος και το αίσθημα των προγόνων μας του 1821.

Ποιο κείμενο ή ποια εικόνα άραγε μπορεί να αναπαραστήσει τους «ελεύθερους πολιορκημένους» στο Μεσολόγγι, που τη νύχτα της 10ης προς την 11η Απριλίου 1826, επιχείρησαν την ηρωική τους Έξοδο…

Κι ακόμα και μετά τον βαρύ φόρο αίματος, όσοι από την ηρωική φρουρά του Μεσολογγίου κατάφεραν να γλυτώσουν, έδωσαν την εξής αναφορά στις 12 Απριλίου:

«Δεν λυπούμεθα τόσον διά τον χαμόν του Μεσολογγίου, διά το οποίον εχύσαμεν τόσα αίματα, αλλά μας θλίβει περισσότερον ο χαμός του όπου έγινεν εις ένα καιρόν όπου είχαμεν καταντήσει τον εχθρόν εις τόσην αδυναμίαν ώστε ήτο διόλου απελπισμένος. […] Η πείνα όμως το επαρέδωσεν [το Μεσολόγγι], αλλά μην φοβείσθε διότι εκείνοι όπου εβαστούσαν το Μεσολόγγιον οι περισσότεροι εγλύτωσαν με το σπαθί εις το χέρι».

Η Βουλή των Ελλήνων εγκαινιάζει σήμερα μία έκθεση για τον Αγώνα της Ελευθερίας, ως χρέος και φόρο τιμής.

Δεν φιλοδοξεί – ούτε και θα ήταν κατορθωτό – να συμπεριλάβει όλα τα γεγονότα κι όλους τους πρωταγωνιστές της Ελληνικής Παλιγγενεσίας. Αποπειράται ωστόσο να αφηγηθεί, υπό συγκεκριμένη οπτική, την πορεία του ελληνικού έθνους από την αφύπνισή του στην ανεξαρτησία του.

Η παλιγγενεσία, η αναγέννηση της Ελλάδας, ξεκινάει με την ιστορική συνειδητοποίηση των Ελλήνων. Αυτή άλλωστε, είχε ήδη εκφραστεί ξεκάθαρα, αρκετούς αιώνες πριν, εντός της Βυζαντινής Αυτοκρατορίας, οπωσδήποτε πριν την Άλωση της Κωνσταντινούπολης. Για παράδειγμα, στα 1402 ο λόγιος Γεώργιος Πλήθων Γεμιστός γράφει στον αυτοκράτορα Μανουήλ Β΄ Παλαιολόγο: «Εσμέν […] Έλληνες το γένος, ως η τε φωνή και η πάτριος παιδεία μαρτυρεί».

Η ελληνική γλώσσα και παιδεία, μαζί με την ορθόδοξη χριστιανική πίστη, μέσω της Εκκλησίας, ως εκπροσώπου και κεφαλής του Γένους, διατήρησαν τον Ελληνισμό μέσα στον μακραίωνο, δυσβάστακτο οθωμανικό ζυγό.

Την ιστορική συνέχεια του Ελληνισμού και την συνειδητή αφύπνισή του από τον προχωρημένο 18ο αιώνα και μέχρι το 1820 αφηγείται το πρώτο, εισαγωγικό τμήμα της έκθεσης, στο ισόγειο του μεγάρου της Βουλής, στο Περιστύλιο.

Οι απλοί Έλληνες, επιπλέον της ελληνικής γλώσσας, βρίσκονται σε βιωματική σχέση με τις αρχαιότητες, τους αδιάψευστους μάρτυρες του προγονικού μεγαλείου, ενώ αρκετοί λόγιοι, συχνά ιερωμένοι, κοινωνοί του ευρωπαϊκού Διαφωτισμού, διαδίδουν μηνύματα εθνεγερτικά, συμβάλλοντας στην πατριωτική συνειδητοποίηση.

Εκ παραλλήλου, δυτικοευρωπαίοι περιηγητές όχι μόνον αποδέχονται αλλά και προβάλλουν με ζήλο την ιστορική και πολιτισμική συνέχεια του Ελληνισμού, με τεκμήριο τα αρχαία μνημεία που τους ελκύουν στον ελλαδικό χώρο. Αρχαιολάτρες, συλλέκτες, καλλιτέχνες και συγγραφείς, όπως ο κόμης Σουαζέλ Γκουφιέ, ο Σατωβριάνδος και ο Βύρων, ανακαλύπτουν τον ελληνικό κόσμο και προετοιμάζουν το ρεύμα του Φιλελληνισμού, που θα βοηθήσει αποφασιστικά την ελληνική υπόθεση όταν θα ξεσπάσει η Επανάσταση.

Ολόκληρη η έκθεση βασίζεται σε αυτή τη διττή ανάγνωση, εσωτερικά, από ελληνικής πλευράς, και εξωτερικά, με τη ματιά των άλλων. Η δε φιλελληνική προσέγγιση είναι απολύτως χρήσιμη και απαραίτητη, καθώς προσφέρει σημαντικά, αναντικατάστατα τεκμήρια σε κείμενα και εικόνες.

Η Ελληνική Επανάσταση άλλωστε δεν ήταν ένα τοπικό, περιφερειακό συμβάν, αλλά αναδείχθηκε σε ευρωπαϊκό και διεθνές γεγονός, πτυχή που βοήθησε σημαντικά την ευόδωσή της. Γι’ αυτό και επελέγη να εγκαινιαστεί η έκθεση της Βουλής σήμερα, 19 Απριλίου, επέτειο θανάτου του λόρδου Βύρωνα, ημερομηνία που η Βουλή των Ελλήνων έχει, από το 2008, καθιερώσει τιμητικά ως Ημέρα Φιλελληνισμού και Αλληλεγγύης των λαών.

Η κυρίως έκθεση, που αφηγείται τα γεγονότα της καθαυτό επαναστατικής περιόδου, παρουσιάζεται στον πρώτο όροφο του Μεγάρου της Βουλής, στην Αίθουσα Τροπαίων και Υπασπιστών.

Πρόκειται για τη μόνη μνημειακή αίθουσα που σώζεται από την πρώτη, ανακτορική περίοδο του κτηρίου.

Και είναι η ίδια αίθουσα του μεγάρου της Βουλής που μας συνδέει με τη σύγχρονη ιστορία μας και το μέλλον μας, καθώς σε αυτήν υπεγράφη, στις 9 Ιουλίου 1961, η συμφωνία σύνδεσης της Ελλάδας με την Ευρωπαϊκή Οικονομική Κοινότητα, προγεφύρωμα της πλήρους ένταξης της χώρας μας στην ευρωπαϊκή οικογένεια, το 1981, επέτειο της οποίας γιορτάζουμε φέτος 40 χρόνια.

Στην Αίθουσα Τροπαίων και Υπασπιστών, που θα μπορούν να θαυμάζουν οι επισκέπτες της έκθεσης, είχαν προλάβει να βρεθούν αρκετοί αγωνιστές του ’21, όπως ο Θεόδωρος Κολοκοτρώνης.

Η έκθεση «Αντικρίζοντας την Ελευθερία» δεν θα μπορούσε να έχει ιδανικότερη αίθουσα παρουσίασης από την Τροπαίων και Υπασπιστών, δεδομένου ότι κοσμείται με τοιχογραφική ζωφόρο, στην οποία απεικονίζονται γεγονότα της Ελληνικής Επανάστασης από το 1821 έως το 1833. Εκτελέστηκαν με την τεχνική της νωπογραφίας, περί το 1842 με 1843, από ειδικευμένους Βαυαρούς καλλιτέχνες, οι οποίοι ακολούθησαν τα σχέδια που είχε φιλοτεχνήσει το 1836 ο αυλικός γλύπτης του Μονάχου Ludwig Michael von Schwanthaler. Είναι ο ίδιος καλλιτέχνης που δέκα χρόνια αργότερα, το 1846, σχεδίασε τα γλυπτά που κοσμούν τα Προπύλαια του Μονάχου, παραγγελία του Λουδοβίκου Α΄ της Βαυαρίας, του μεγαλύτερου μνημείου για την Ελληνική Επανάσταση.

Στην Αίθουσα Υπασπιστών, κατ’ αναλογία, έχουν απεικονισθεί σε τοιχογραφίες, οι προσωπογραφίες 14 επωνύμων ηρώων, φιλοτεχνημένες την ίδια περίοδο (1842-43) από τους Έλληνες ζωγράφους Φίλιππο και Γεώργιο Μαργαρίτη.

Αν στην Αίθουσα Τροπαίων αναπτύσσεται η νοητική εξιστόρηση της Ελληνικής Επανάστασης, στην Αίθουσα Υπασπιστών δίνεται η συναισθηματική προσέγγιση όσων αγωνίστηκαν και θυσιάστηκαν υπέρ πίστεως και πατρίδος.

Τα δύο μνημειακά τοιχογραφικά σύνολα του Μεγάρου της Βουλής αποτελούν την πρώτη επίσημη, θεσμική απεικόνιση σκηνών και μορφών του Αγώνα, με χρονική εγγύτητα προς τα αναπαριστώμενα γεγονότα και πρόσωπα.

Με αυτά συνδιαλέγονται επιλεγμένα τεκμήρια από τα Αρχεία της Ελληνικής Παλιγγενεσίας, ένα επίσης μοναδικό σύνολο της Βουλής, από τις ειδικές συλλογές της Βιβλιοθήκης της, αποτελούμενο από τριάντα οκτώ κώδικες και δέκα χιλιάδες λυτά έγγραφα της περιόδου 1821-1832.

Στα ιστορικά αυτά έγγραφα καταγράφεται η συγκινητική προσπάθεια του επαναστατημένου έθνους των Ελλήνων να μεταβεί από το καθεστώς της δουλείας και του ετεροκαθορισμού στη συνθήκη της πολιτειότητας.

Πάνω σε αυτά τα δύο μοναδικά σύνολα, εικόνας και λόγου, βασίζεται ο αφηγηματικός καμβάς της έκθεσης «Αντικρίζοντας την Ελευθερία».

Ας επιχειρήσουμε όλοι μαζί μία οινεί επίσκεψη σε αυτήν.

Παρακαλώ πολύ, να παρακολουθήσουμε το σχετικό video.

VIDEO

Η έκθεση «Αντικρίζοντας την Ελευθερία», αναπτυσσόμενη σε 2 επίπεδα και 3 αίθουσες, έχει οργανωθεί σε 29 μεγάλες και μικρές θεματικές ενότητες, για να παρουσιάσει, επιπλέον των 20 παραστάσεων της ζωφόρου και των 14 μεταλλίων των ηρώων, 367 αυθεντικά φορητά εκθέματα: χειρόγραφα, βιβλία, πίνακες ζωγραφικής, χαρακτικά, γλυπτά, παρτιτούρες, όπλα και διακοσμητικά καλλιτεχνήματα (όπως πιάτα, βάζα, ρολόγια).

Σε αυτήν τη σύμπραξη λόγου και εικόνας, τα περισσότερα εκθέματα προέρχονται από τις συλλογές της Βουλής, ενώ ορισμένα δανείστηκαν από ιδιωτικές συλλογές, με προεξάρχουσα την Συλλογή Μιχάλη και Δήμητρας Βαρκαράκη, που γενναιόδωρα προσέφερε 58 επιλεγμένα έργα τέχνης φιλελληνικής εικονογραφίας. Οφείλω να ευχαριστήσω θερμά τον άοκνο συλλέκτη Μιχάλη Βαρκαράκη.

Oι θεατές της έκθεσης, μόλις οι συνθήκες το επιτρέψουν, θα μπορούν να θαυμάσουν από κοντά όλα τα εκθέματα, ιστορικής σημασίας και καλλιτεχνικής αξίας, με τη βοήθεια, επιπλέον του εποπτικού υλικού, εφαρμογής ψηφιακής αναγνώρισης των εκθεμάτων και ψηφιακών εφαρμογών σε διαδραστική τράπεζα.

Πέρα από την έκθεση in situ, όλα τα εκθέματα θα αναπαράγονται και θα επεξηγούνται σε ειδική ιστοδελίδα με τον τίτλο της έκθεσης, ήδη από σήμερα ανηρτημένη, που σε λίγες μέρες θα εμπλουτιστεί με τρισδιάστατη εικονική περιήγηση (3D tour), ώστε η έκθεση να είναι επισκέψιμη διαδικτυακά με όρους εικονικής πραγματικότητας.

Έχει ήδη εκδοθεί ο σχετικός επιστημονικός κατάλογος, 460 σελίδων, μεγάλου σχήματος, με όλα τα εκθέματα αναπαρηγμένα και σχολιασμένα.

Η έκθεση «Αντικρίζοντας την Ελευθερία» έχει σχεδιαστεί από τη Βουλή των Ελλήνων για όλους τους Έλληνες και για όσους έχουν σχετικό ενδιαφέρον, εντός και εκτός Ελλάδας. Όλες οι εκδοχές της θα είναι διαθέσιμες, πέραν της ελληνικής, και στην αγγλική γλώσσα.

Όλα τα παραπάνω αποτελούν το ελάχιστο που σήμερα μπορούμε να κάνουμε για να τιμήσουμε τα 200 χρόνια από την κήρυξη του Αγώνα που οδήγησε στη δημιουργία του νεοελληνικού κράτους μας.

Αυτό βεβαίως που ακόμη περισσότερο οφείλουμε, είναι να ανταποκριθούμε στην προτροπή του αρχιστράτηγου Θεόδωρου Κολοκοτρώνη, όταν απευθύνθηκε το 1838 στην ελληνική νεολαία από την Πνύκα:

«Εις εσάς μένει να ισάσετε και να στολίσετε τον τόπο,

οπού ημείς ελευθερώσαμε».

Η προκοπή και η ευημερία της Ελλάδας είναι σήμερα το αιτούμενο, η πρόκληση των δικών μας καιρών.

Απαραίτητη όμως, εκ των ων ουκ άνευ προϋπόθεση είναι το υπέρτατο αγαθό της Ελευθερίας, την οποία κατέκτησαν για όλους μας οι πρόγονοί μας του 1821 και αντικρίζουμε εμείς σήμερα με υπερηφάνεια και σεβασμό:

«Απ’ τα κόκαλα βγαλμένη

των Ελλήνων τα ιερά,

και σαν πρώτα ανδρειωμένη,

χαίρε ω χαίρε Ελευθεριά!».

Χρόνια Πολλά στον απανταχού Ελληνισμό και σε όλους τους Φιλέλληνες. Χρόνια Πολλά στην Ελλάδα μας!